Source: https://beta.e-justice.europa.eu/18/SK/national_ordinary_courts?SCOTLAND&member=1
Timestamp: 2019-08-23 19:46:40+00:00
Document Index: 3162992

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

Na tejto stránke nájdete úvodné informácie o všeobecných súdoch v rámci škótskej jurisdikcie v Spojenom kráľovstve.
Najvyšší civilný súd (Court of Session), najvyšší tresný súd (High Court of Justiciary), vyššie súdy (high courts), šerifské súdy (sheriff courts) a zmierovacie súdy (justice of the peace courts) spravuje škótska súdna služba (Scottish Courts Service – SCS), ktorá je nezávislým štátnym orgánom, ktorému predsedá Lord President, najvyšší sudca v Škótsku.
Najvyššie súdy v Škótsku
Vyššie súdy v Škótsku tvoria Najvyšší civilný súd a Najvyšší trestný súd.
Najvyšší civilný súd (Court of Session)
Najvyšším súdom v Škótsku je Najvyšší civilný súd, ktorý sídli v budove parlamentu v Edinburgu. Predstavuje odvolací súd a ako civilný súd sa tiež zaoberá spormi vrátane prípadov vymáhania dlhu, náhrady škôd, rodinnými a obchodnými spormi.
Najvyšší trestný súd (High Court of Justiciary)
Najvyšší trestný súd rieši odvolania v trestných veciach a závažné trestné prípady. Súdne procesy vedie sudca pred porotou.
Pri odvolacích konaniach sídli súd v Edinburgu. Pri konaniach v iných veciach má súd stále sídla v Edinburgu, Glasgowe a Aberdeene, ale konania tiež prebiehajú v ďalších mestách po celom Škótsku.
Šerifské súdy (Sheriff Courts)
Škótsko je na právne účely rozdelené do šiestich regiónov nazvaných „šerifstvá“. Každé šerifstvo má hlavného šerifa, ktorý je okrem prejednávania odvolaní v občianskoprávnych veciach zodpovedný aj za vedenie šerifských súdov.
V rámci týchto šerifstiev existuje celkovo 49 šerifských súdov rôznej veľkosti a podoby, ktoré však slúžia rovnakému účelu.
Súdne prípady sa prejednávajú pred sudcom zvaným šerif. Prácu šerifských súdov možno rozdeliť do troch hlavných kategórií pozostávajúcich z občianskoprávnej, trestnoprávnej a povereneckej práce a vykonávajú ju miestni šerifskí tajomníci a ich zamestnanci.
Väčšina občianskoprávnych vecí sa týka sporov medzi osobami alebo organizáciami. Šerifské súdy riešia tri rôzne typy prípadov:
všeobecné žaloby, ktoré sa týkajú prevažne rozvodov, detí, majetkových sporov a vymáhania dlhov/náhrad škôd prekračujúcich hodnotu 5 000 GBP
skrátené konania, pri ktorých sa využíva zjednodušený postup a v ktorých sa riešia predovšetkým spory týkajúce sa nedoplatkov nájomného, dodávania tovaru a pohľadávok v hodnote od 3 000 do 5 000 GBP
drobné nároky, pri ktorých sa takisto používa zjednodušený postup avšak bez toho, aby bolo potrebné využiť služby právneho poradcu a tiež menšie spory (hlavne dlhy vo výške nižšej ako 3 000 GBP).
Šerifský súd sa okrem toho zaoberá mnohými ďalšími občianskoprávnymi žiadosťami a konaniami vrátane:
adopcie detí
likvidácie spoločností
vyšetrovania smrteľných úrazov
konkurzov
Trestnoprávne veci môžu šerifské súdy riešiť buď v plne formálnom alebo skrátenom konaní. Zodpovednosť za rozhodnutie, ktoré konanie bude uplatnené v konkrétnom prípade, nesie prokurátor.
Formálne konanie (solemn procedure) sa využíva v závažných prípadoch, v ktorých môže obvinenie viesť k odsúdeniu na trest odňatia slobody dlhší ako dvanásť mesiacov alebo k pokute presahujúcej 10 000 GBP. Súdny proces vedie šerif, ktorý zasadá s porotou.
Skrátené konanie (summary procedure) sa využíva predovšetkým pri menej závažných prípadoch, keď šerif prejednáva vec bez poroty. Aj keď sú právomoci šerifa pri uložení trestu obmedzené na dvanásť mesiacov odňatia slobody, existujú prípady, keď môže byť toto obdobie dlhšie.
Poverenecká práca (Commissary work)
Poverenecká práca súvisí najmä s usporiadaním pozostalosti po zosnulej ososbe. Súdom udelená právomoc, ktorá umožňuje exekútorovi zhromaždiť a rozdeliť pozostalosť, sa nazýva „potvrdenie“. Toto potvrdenie sa udeľuje iba ak je súpis pozostalosti po smrti osoby predložený súdu.
V prípade, že hrubá hodnota pozostalosti neprekračuje 36 000 GBP, je pozostalosť klasifikovaná ako „malá“ a osobe žiadajúcej o potvrdenie pomôže pri vyplnení správneho formulára personál kancelárie miestneho šerifského tajomníka. V prípade, že hodnota pozostalosti prekračuje 36 000 GBP, osoba, ktorá žiada o potvrdenie, dostane odporučenie, aby sa obrátila na právneho zástupcu.
Zmierovacie súdy (Justice of the Peace Courts)
Zmierovací súd je laický súd, kde zmierovací sudca, ktorý nemá právnu kvalifikáciu, zasadá s tajomníkom, ktorý právnu kvalifikáciu má. Tajomník radí sudcovi v právnych veciach a vo veciach týkajúcich sa konania. Zmierovací súd rieši prevažne skrátené trestnoprávne prípady, ktoré sú menej závažné. Horná hranica trestnej sadzby, ktorú môže zmierovací súd uložiť, predstavuje 60 dní odňatia slobody alebo pokuta nepresahujúca 2 500 GBP. Len v Glasgowe predsedá niektorým súdom honorovaný zmierovací sudca s právnickou kvalifikáciou. Horná hranica trestnej sadzby, ktorú môže honorovaný zmierovací sudca uložiť, je dvanásť mesiacov odňatia slobody alebo pokuta nepresahujúca 10 000 GBP.
Šerifský tajomník (sheriff clerk) zodpovedá za administratívnu prácu šerifského súdu (sheriff court) a zmierovacieho súdu (justice of peace) vrátane:
vymáhania pokút a príkazov na náhradu škody
vydávania kópií súdnych príkazov týkajúcich sa napríklad podmienečného prepustenia alebo príkazov na výkon verejne prospešných prác
predvolania a organizovania porotcov.
Podrobnejšie informácie o súdoch v Škótsku je možné nájsť na webovom sídle škótskej súdnej služby.